NARIADENIE KOMISIE (ES) č. 703/2007
z 21. júna 2007,
ktorým sa mení a dopĺňa príloha I k nariadeniu Rady (EHS) č. 2377/90, ktorým sa stanovuje postup Spoločenstva na určenie maximálnych limitov rezíduí veterinárnych liečiv v potravinách živočíšneho pôvodu, pokiaľ ide o dihydrostreptomycín a streptomycín
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2377/90 z 26. júna 1990, ktorým sa stanovuje postup Spoločenstva na určenie maximálnych limitov rezíduí veterinárnych liečiv v potravinách živočíšneho pôvodu (1), a najmä na jeho článok 2,
so zreteľom na stanovisko Európskej agentúry pre lieky vydané Výborom pre lieky na veterinárne použitie,
keďže:
(1)
Všetky farmakologicky aktívne látky používané v Spoločenstve vo veterinárnych liekoch na podávanie zvieratám určeným na výrobu potravín by sa mali hodnotiť v súlade s nariadením (EHS) č. 2377/90.
(2)
Látka dihydrostreptomycín je v prílohe I k nariadeniu (EHS) č. 2377/90 uvedená pre všetky prežúvavce, a to pre sval, tuk, pečeň, obličky a mlieko, ako aj pre ošípané, a to pre sval, kožu a tuk, pečeň a obličky. Po preskúmaní žiadosti o rozšírenie existujúcej položky týkajúcej sa dihydrostreptomycínu na králiky sa považuje za vhodné zmeniť položku týkajúcu sa dihydrostreptomycínu, aby zahŕňala králiky.
(3)
Látka streptomycín je v prílohe I k nariadeniu (EHS) č. 2377/90 uvedená pre hovädzí dobytok a ovce, a to pre sval, tuk, pečeň, obličky a mlieko, ako aj pre ošípané, a to pre sval, kožu a tuk, pečeň a obličky. Po preskúmaní žiadosti o rozšírenie existujúcej položky týkajúcej sa dihydrostreptomycínu na králiky a pri zohľadnení skutočnosti, že hodnotenie bezpečnosti uvedených dvoch látok bolo pôvodne vykonané spoločne na základe podobnosti ich chemickej štruktúry a biologickej aktivity, sa pokladá za vhodné zmeniť aj položku týkajúcu sa streptomycínu, aby zahŕňala králiky, a to pre sval, tuk, pečeň a obličky. Rovnako sa pokladalo za vhodné zmeniť terajšiu položku týkajúcu sa streptomycínu pre hovädzí dobytok a ovce prostredníctvom novej položky pre všetky prežúvavce, a to pre sval, tuk, pečeň, obličky a mlieko.
(4)
Nariadenie (EHS) č. 2377/90 by sa preto malo zodpovedajúcim spôsobom zmeniť a doplniť.
(5)
Pred začatím uplatňovania tohto nariadenia by sa mala členským štátom poskytnúť primeraná lehota, aby vzhľadom na ustanovenia tohto nariadenia mohli vykonať potrebné úpravy vo vzťahu k povoleniam na uvedenie príslušných veterinárnych liekov na trh, ktoré boli udelené v súlade so smernicou Európskeho parlamentu a Rady 2001/82/ES zo 6. novembra 2001, ktorou sa ustanovuje Zákonník Spoločenstva o veterinárnych liekoch (2).
(6)
Opatrenia stanovené v tomto nariadení sú v súlade so stanoviskom Stáleho výboru pre veterinárne lieky,
PRIJALA TOTO NARIADENIE:
Článok 1
Príloha I k nariadeniu (EHS) č. 2377/90 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 21. augusta 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. júna 2007